Patru babuini au evadat, în weekend, dintr-un laborator de cercetare din orașul San Antonio, Texas, cățărându-se pe un butoi și sărind apoi de pe acesta în afara perimetrului în care erau ținuți, relatează CNN.

Institutul de cercetări biomedicale din Texas a descris evadarea babuinilor drept ”un incident legat de o breșă a perimetrului animalelor”.

Butoiul se afla în perimetrul animalelor ca instrument de joc, însă animalele l-au folosit pentru a se urca pe el și a sări peste gardul care le înconjura perimetrul.

Deși unul dintre babuini s-a întors singur după ce a sărit gardul, ceilalți trei nu s-au răzgândit.

O echipă de la Centrul Național de Cercetare a primatelor Southwest a recuperat animalele după aproximativ 30 de minute.

Cele trei exemplare se numără printre cei 1.100 de babuini de la Institutul de cercetare biomedicală din Texas, situat în San Antonio, care utilizează aceste primate pentru a studia maladii precum SIDA, malaria şi virusul Ebola.

Potrivit cercetătorilor, animalele nu erau bolnave.